**Informatīvais ziņojums**

**"Par Eiropas Savienības Tieslietu un iekšlietu ministru padomes 2021. gada 7.-8. jūnija sanāksmē izskatāmajiem jautājumiem"**

# 2021. gada 7.-8. jūnijā Luksemburgā notiks Eiropas Savienības Tieslietu un iekšlietu ministru padomes sanāksme (turpmāk – Padomes sanāksme).

# Padomes sanāksmes tieslietu sadaļā ir ietverti šādi leģislatīvie darba kārtības jautājumi:

**1. Priekšlikums Eiropas Parlamenta un Padomes regulai par tiesību aktiem, kas piemērojami prasījumu cesijas sekām attiecībā uz trešām personām** (*vispārējā pieeja*)[[1]](#footnote-1)

Regulas priekšlikums[[2]](#footnote-2),[[3]](#footnote-3) paredz vienotus noteikumus, kuras valsts tiesību aktiem būtu jānosaka prasījuma īpašumtiesības pēc tam, kad prasījums ir cedēts pārrobežu darījumā, tādējādi novēršot juridisko risku un potenciālas sistēmiskās sekas. Juridiskās noteiktības ieviešana sekmēs pārrobežu ieguldījumus, piekļuvi lētākiem kredītiem un Eiropas finanšu tirgus integrāciju.

Regulas priekšlikums ir piemērojams tiesību normu kolīziju gadījumos, kad civillietās un komerclietās tiek risināts jautājums par līgumiskas cesijas vai subrogācijas tiesiskajām sekām attiecībā trešajām personām. Regulas priekšlikums nav piemērojams gadījumos, kad notikusi nevis tikai prasījuma (t.i., tiesību) pāreja, bet pašas līgumiskās attiecības (t.i., tiesību un pienākumu) pāreja, kā arī gadījumos, kad līgumiskā saistība tiek pārjaunota. Regulas priekšlikums nosaka piemērojamos tiesību aktus prasījumu prioritātes konflikta risināšanai starp cesionāru un citu tā paša prasījuma cesionāru, cesionāru un cedenta kreditoru, kā arī cesionāru un tā paša prasījuma labuma guvēju.

Portugāles prezidentūras laikā regulas priekšlikuma darba grupas neformālajās videokonferences sanāksmēs tika panākts dalībvalstu kompromiss par vairākiem aspektiem regulas piemērošanas jomā. Pirmkārt, no regulas piemērošanas jomas ir izslēgta tiesību uz finanšu instrumentiem, tostarp vērtspapīriem un atvasināto finanšu instrumentiem tālāknodošana (īpašumtiesību uz pašu finanšu instrumentu pāreja), tiesību uz virtuālo aktīvu (*crypto assets*) īpašumtiesību tālāknodošana un tādu prasījumu cesija, kur prasījums ir iekļauts papīra formāta sertifikātā, vai tiek iegrāmatots reģistrā vai kontā. Tāpat izslēgta ir prasījumu, kas izriet no pārvedamiem vērtspapīriem, naudas tirgus instrumentiem vai kolektīvo ieguldījumu uzņēmumu sertifikātiem (apliecībām) cesija. Otrkārt, ņemot vērā to, ka regulas priekšlikums ir piemērojams kredītiestādes kontā kreditētu finanšu līdzekļu cesijai, līdzīgs regulējums tiek attiecināts uz prasījumu, kas izriet no elektroniskās naudas vai virtuālajiem aktīviem (*crypto assets*), cesiju (piemēram, virtuālā aktīva turētāja prasība pret emitentu). Treškārt, no regulas priekšlikuma piemērošanas jomas izslēgtas trešo personu sekas attiecībā uz nodrošinājumu, kas saistīts ar cedēto prasījumu. Tā kā dalībvalstīs pastāv ļoti atšķirīgs nacionālais regulējums attiecībā uz nodrošinājuma vai cedētā prasījuma reģistrēšanu publiskos reģistros, kā arī, ņemot vērā, ka atsevišķās dalībvalstīs cedētā prasījuma spēkā esamība ir tieši atkarīga no tā, vai nodrošinājuma pāreja uz cesionāru ir reģistrēta, regulas priekšlikums nav piemērojams, lai risinātu prioritātes konfliktu, nosakot tiesību uz nodrošinājumu esamību.

Portugāles prezidentūras laikā regulas priekšlikuma darba grupas neformālajās videokonferences sanāksmēs tika panākts dalībvalstu kompromiss par piemērojamo likumu. Kā pamatnoteikums regulas priekšlikumā ir iekļauta norma, kas paredz prasījumu cesijas radītās sekas attiecībā uz trešām personām reglamentēt pēc tās valsts tiesību aktiem, kurā atrodas cedenta pastāvīgā mītnesvieta. Vienlaikus regulas priekšlikums paredz izņēmuma gadījumus, kad piemērojams ir cedētā prasījuma likums, proti: (i) finanšu līdzekļu prasījumi un elektroniskās naudas prasījumi, (ii) prasījumi, kas izriet no finanšu instrumentiem, piemēram, no finanšu instrumenta izrietošo tiesību uz procentu vai citu maksājumu saņemšanu tālāknodošana (izņemot pārvedamiem vērtspapīriem, naudas tirgus instrumentiem vai kolektīvo ieguldījumu uzņēmumu sertifikātiem (apliecībām)), finanšu līgumiem vai ar tiem saistītajiem nodrošinājuma līgumiem un saistītajiem ieskaita līgumiem, kā arī prasījumi, kas izriet no tūlītējiem ārvalstu valūtu maiņas darījumiem. Savukārt vērtspapīrošanas un segto obligāciju emisijas gadījumā regulas priekšlikums paredz cedentam un cesionāram tiesības vienoties par piemērojamā likuma izvēli.

Regulas priekšlikuma kompromisa redakcija paredz regulas universālo piemērošanu, proti, jebkuri tiesību akti, kas tiek noteikti ar regulu, piemērojami neatkarīgi no tā, vai tie ir, vai nav dalībvalsts tiesību akti. Regulas universālā piemērošana ir atbalstīta Eiropas Savienības Tieslietu un iekšlietu ministru padomes 2020. gada 4. jūnija sanāksmē. Tāpat regulas priekšlikuma kompromisa redakcija paredz noteikt regulu kā horizontāli piemērojamu instrumentu, kas ir piemērojams visos gadījumos, ja vien nav paredzēts speciāls regulējums citos Eiropas Savienības tiesību aktos.

**Latvija atbalsta** regulas priekšlikuma mērķi veicināt tiesisko noteiktību pārrobežu lietās, jo šī mērķa sasniegšana nākotnē sekmēs pārrobežu darījumu aktivitāti un dalībvalstu finanšu tirgu kopējo izaugsmi.

**Latvija atbalsta** kā regulas priekšlikuma pamatnoteikumu paredzēt, ka prasījumu cesijas radītās sekas attiecībā uz trešām personām reglamentē pēc tās valsts tiesību aktiem, kurā atrodas cedenta pastāvīgā mītnesvieta.

**Latvija** pozitīvi raugās uz regulas priekšlikumā paredzēto regulas piemērošanas jomu attiecināt uz prasījumiem, kas izriet no virtuālajiem aktīviem. Blokķēdes tehnoloģijas pielietošanu finanšu jomā plašāk iecerēts regulēt ar 2020. gada 24. septembrī Eiropas Komisijas publicēto regulas priekšlikumu par kriptoaktīvu tirgiem un ar ko groza direktīvu (ES) 2019/1937 (MiCA regula), tāpēc virtuālo aktīvu definīcijas neesamība šobrīd nav šķērslis regulas priekšlikuma piemērošanas jomas paplašināšanai uz prasījumiem, kas izriet no šādiem aktīviem.

**Latvija atbalsta** Portugāles prezidentūras ieceri apstiprināt vispārējo pieeju regulas priekšlikumam. Portugāles prezidentūras sagatavotais regulas priekšlikums ir Latvijai pieņemams kompromiss.

**2. Priekšlikums Eiropas Parlamenta un Padomes regulai par datorizētu sistēmu saziņai pārrobežu civilprocesos un kriminālprocesos (e-CODEX sistēma), un ar ko groza Regulu (ES) 2018/1726** (*vispārējā pieeja*)

Eiropas Komisija 2020. gada 4. decembrī nāca klajā ar priekšlikumu[[4]](#footnote-4) Eiropas Parlamenta un Padomes regulai par datorizētu sistēmu saziņai pārrobežu civilprocesos un kriminālprocesos (e-CODEX[[5]](#footnote-5) sistēma), un ar ko groza Regulu (ES) 2018/1726[[6]](#footnote-6) (turpmāk – Regulas priekšlikums).

E-CODEX ir informācijas tehnoloģiju (turpmāk – IT) risinājums, kas izveidots pārrobežu tiesu iestāžu sadarbībai. E-CODEX sistēma ir rīks, kas īpaši izstrādāts, lai atvieglotu jebkāda elektroniska satura elektronisku pārrobežu apmaiņu tieslietu jomā. E-CODEX sistēmas mērķis ir uzlabot pārrobežu saziņas efektivitāti starp kompetentajām iestādēm un atvieglot iedzīvotāju un uzņēmumu piekļuvi tiesu iestādēm. Šī sistēma, neatkarīgi no tā, vai tās ir tiesu iestādes, praktizējoši juristi vai iedzīvotāji, ļauj drošā veidā nosūtīt un saņemt dokumentus, juridiskas veidlapas, pierādījumus vai citu informāciju.

E-CODEX darbojas kā decentralizēts piekļuves punktu tīkls, savstarpēji savienojot nacionālās un Eiropas IT sistēmas. Lai izveidotu e-CODEX piekļuves punktu, ir nepieciešama speciāla programmatūra. E-CODEX nav lietotne gala lietotājam. E*-*CODEX sistēmu izstrādāja 21 Eiropas Savienības dalībvalsts[[7]](#footnote-7) konsorcijs laikposmā no 2010. līdz 2016. gadam ar Eiropas Savienības finansējumu no Konkurētspējas un inovāciju pamatprogrammas (*CIP*) politikas atbalsta programmas. Līdz šim dalībvalstis ir izmantojušas e-CODEX sistēmu tādām procedūrām, kā Eiropas maksājuma rīkojums un Eiropas procedūra maza apmēra prasības. Eiropas Komisija paralēli izstrādā e-pierādījumu digitālās apmaiņas sistēmu (*eEDES*), izmantojot e*-*CODEX kā saziņas kanālu. Paredzams, ka dalībvalstis pievienosies *eEDES* 2021. gadā.

Regulas priekšlikuma mērķis ir nodrošināt ilgtspējīgu sistēmas tiesisko regulējumu, nododot tās pārvaldību Eiropas Savienības Aģentūrai liela mēroga IT sistēmu darbības pārvaldībai brīvības, drošības un tiesiskuma telpā (eu-LISA), kas izveidota saskaņā ar regulu Nr. 2018/1726. Regulas priekšlikums ierosina eu-LISA atbildībā nodot e-CODEX tehnisko uzturēšanu, attīstību un atbalsta sniegšanu autorizētajiem e-CODEX piekļuves punktiem, kā arī apmācību nodrošināšanu. Regulas priekšlikumā tiek definēts, kas veido e-CODEX sistēmas komponentus, kā arī tajā ir iekļauti noteikumi par tās darbību un attīstību, lai garantētu tās ilgtspējību ilgtermiņā. Regulas priekšlikumā ir izklāstīts process, kādā e-CODEX sistēma tiek pārnesta no dalībvalstu konsorcija, kas pašlaik pārvalda e-CODEX sistēmu, uz eu-LISA, kā arī darba procesiem, kas stāsies spēkā pie sistēmas nodošanas. Lai garantētu sistēmas nepārtrauktu darbību un uzturēšanu, e-CODEX nodošana eu-LISA būtu jāveic ne ātrāk kā 2023. gada jūlijā.

Eu-LISA pārvaldības struktūra ļauj dalībvalstīm iesaistīties e-CODEX sistēmas pārvaldībā, piedaloties eu-LISA valdē, e-CODEX padomdevēju grupā un e-CODEX programmas vadības valdē. Dalībvalstu atbildība būs autorizēt e-CODEX piekļuves punktus, kas darbojas tās teritorijā, uzturēt sarakstu ar tās autorizētajiem piekļuves punktiem un elektronisko procedūru standartiem, kurus šie punkti pielietotu. Tāpat dalībvalsts būs tiesīga nozīmēt e-CODEX korespondentus, kuriem ir tiesības pieprasīt un saņemt tehnisko atbalstu no eu-LISA. Tāpat arī dalībvalsts pienākums būs katru gadu līdz 31. janvārim eu-LISA sniegt informāciju par e-CODEX lietojumu statistiku, kā arī informāciju par fiksētajiem drošības incidentiem.

Regulas priekšlikumā ir ieviestas garantijas tiesu iestāžu neatkarībai attiecībā uz e-CODEX sistēmas darbību, paredzot sistēmas pārraudzību, ko veic e-CODEX programmas valde. Papildinot dalībvalstu uzraudzību, šai struktūrai būtu jānodrošina, ka visi eu-LISA veiktie pasākumi attiecībā uz e-CODEX sistēmu – gan tehniskie, gan organizatoriskie, garantē tiesu iestāžu neatkarību. Turklāt ir precizēts, ka e-CODEX programmas vadības valdes darbā ir jāiesaista ieinteresētās personas un eksperti, tostarp tiesu varas pārstāvji, praktizējoši juristi un profesionālās organizācijas, kuras saistītas ar e-CODEX sistēmas izmantošanu. Šādas iesaistes garantijas ietvertas arī attiecībā uz e-CODEX padomdevēju grupas darbu.

**Latvija** pozitīvi raugās uz regulas priekšlikumā iekļauto mērķi nodrošināt institucionālu un stabilu pamatu turpmākai e-CODEX sistēmas uzturēšanai un attīstībai, kas ir iezīmēts kā centrālais tehnoloģiskās sadarbspējas mehānisms turpmākajos centienos tieslietu jomas digitalizācijā.

**Latvijai** ir būtiski, lai jaunie eu-LISA pienākumi, kas saistīti ar e-CODEX, negatīvi neietekmē iekšlietu lielapjoma informācijas sistēmu[[8]](#footnote-8) un sadarbspējas ieviešanu, kurai jānoslēdzas 2023. gadā.

**Latvija** pauž cerības, ka vienlaikus ar e-CODEX tehniskā risinājuma nonākšanu eu-LISA paspārnē šis tehniskais risinājums attīstīsies un pilnveidosies kopsolī ar mūsdienu tehnoloģiskajām iespējām un risinājumiem, lai tādējādi e-CODEX izmantošana Eiropas Savienības instrumentu darbībā, savienojumā ar dalībvalstu nacionālajām IT sistēmām kļūtu optimālāk ieviešama un pārvaldāma arī no dalībvalstu autorizētajiem e-CODEX piekļuves punktiem.

**Latvija atbalsta** Portugāles prezidentūras ieceri apstiprināt vispārējo pieeju regulas priekšlikumam. Portugāles prezidentūras sagatavotais regulas priekšlikums ir Latvijai pieņemams kompromiss.

Latvijai ir sagatavota nacionālā pozīcija par regulas priekšlikumu.

**3. Priekšlikums Padomes regulai, ar kuru groza Padomes regulu Nr. 168/2007, ar ko izveido Eiropas Savienības Pamattiesību aģentūru** (*vispārējā pieeja*)**[[9]](#footnote-9)**

2020. gada 5. jūnijā Eiropas Komisija publicēja priekšlikumu Padomes regulai, ar kuru groza Padomes regulu Nr. 168/2007, ar ko izveido Eiropas Savienības Pamattiesību aģentūru (turpmāk – Regulas priekšlikums).

Regulas priekšlikumā ir ietverti redakcionāli precizējumi, kas veicina Regulas Nr. 168/2007[[10]](#footnote-10) uztveramību, kā arī tajā ir ietverti saturiski grozījumi attiecībā uz Eiropas Savienības Pamattiesību aģentūras (turpmāk – FRA) amatpersonu un institūciju, tostarp direktora, valdes un zinātniskās komitejas, funkcijām, ar mērķi uzlabot FRA efektivitāti, nozīmīgumu un pārvaldību, kā arī veikt FRA darbības izvērtējumu.

Tāpat Regulas priekšlikumā ir ietverts skaidrojums, ka līdz ar Lisabonas līguma[[11]](#footnote-11) spēkā stāšanos FRA darbības tvērumā[[12]](#footnote-12) ir iekļauts viens no Eiropas Savienības kompetences jautājumiem – policijas sadarbība un tiesu iestāžu sadarbība krimināllietās. Savukārt no FRA kompetences tiek izslēgta kopējās ārpolitikas un drošības politikas joma.

Sākot ar 2020. gada 11. jūniju, Regulas priekšlikums tika skatīts Eiropas Savienības Padomes Pamattiesību, pilsoņu tiesību un personu brīvas pārvietošanās jautājumu (FREMP) darba grupu formātā. Šo sanāksmju rezultātā tika panākts dalībvalstu kompromiss par šādiem punktiem: i) FRA darbības jomas paplašināšana, iekļaujot Eiropas Savienības tiesību aktus, tostarp par policijas sadarbību un tiesu iestāžu krimināltiesisko sadarbību, ii) kopējās ārpolitikas un drošības politikas jomas izslēgšana no FRA kompetences, iii) daudzgadu plānošanas shēmas aizstāšana ar jaunu gada un daudzgadu plānošanas procedūru. Tāpat tiek ieviesti grozījumi attiecībā uz FRA institucionālo darbību, tai skaitā valdes, zinātniskās komitejas un direktora iecelšanu, termiņu, kompetenci un/vai darbību, kā arī FRA novērtējumu un tās pilnvaru pārskatīšanu.

**Latvija atbalsta** Regulas priekšlikumu un uzskata, ka ar Regulas priekšlikumu veiktie grozījumi ir nepieciešami, lai skaidrāk noteiktu FRA darbības tvērumu.

**Latvija atbalsta** vispārējās pieejas par Regulas priekšlikumu apstiprināšanu.

Neleģislatīvie jautājumi

**1. Cīņa pret nelikumīgu saturu tiešsaistē saistībā ar Digitālo pakalpojumu akta regulas priekšlikumu[[13]](#footnote-13)** (*politiskā debate*)

2020. gada 15. decembrī Eiropas Komisija nāca klajā ar priekšlikumu Eiropas Parlamenta un Padomes Regulai par digitālo pakalpojumu vienoto tirgu (digitālo pakalpojumu tiesību akts), ar ko groza Direktīvu 2000/31/EK[[14]](#footnote-14) (turpmāk – DPA priekšlikums). DPA priekšlikums nosaka skaidrus pienākumus un atbildību starpniecības pakalpojumu sniedzējiem, īpaši tiešsaistes platformām, piemēram, sociālajiem plašsaziņas līdzekļiem un tirdzniecības vietām. DPA priekšlikumā tiek noteikti skaidri uzticamības pārbaudes pienākumi noteiktiem starpniecības pakalpojumiem, ieskaitot paziņošanas un rīcības procedūras attiecībā uz nelikumīgu saturu un iespēju apstrīdēt platformu lēmumus, izņemt vai citādi moderēt trešo personu ievietoto saturu. DPA priekšlikuma mērķis ir uzlabot lietotāju drošību tiešsaistē visā Eiropas Savienībā un viņu pamattiesību aizsardzību.

Portugāles prezidentūra plāno sagatavot diskusiju dokumentu[[15]](#footnote-15) un Padomes sanāksmē aicināt tieslietu ministrus izteikties par jautājumiem saistībā ar nelikumīgu saturu tiešsaistē DPA priekšlikuma kontekstā. Latvijas viedoklis tiks pausts atbilstoši apspirinātajai pozīcijai[[16]](#footnote-16).

Latvija **atbalsta** pamatprincipu – starpnieku pakalpojumu sniedzēju atbrīvojumu no pienākuma aktīvi meklēt nelegālo saturu, kā arī izcelsmes valsts principa saglabāšanu. Vienlaikus Latvija **uzskata**, ka nepieciešams nodrošināt tiesisko noteiktību attiecībā uz to, kādus starpniecības pakalpojumu sniedzējus regula aptver, un kāds atbildības režīms attiecas uz katru no starpniecības pakalpojumu sniedzējiem, kas ir regulas tvērumā.

Latvija **uzskata**, ka ir svarīgi nodrošināt augstus pārredzamības un atbildības standartus attiecībā uz to, kā starpniecības pakalpojumu nodrošinātāji (tai skaitā ļoti lielas tiešsaistes platformas) veic satura moderāciju, lai novērstu nepamatotas vārda un informācijas brīvības ierobežošanas riskus. Latvijas ieskatā DPA priekšlikums rada pienācīgu līdzsvaru starp tiešsaistes starpnieku pakalpojumu sniedzēju profesionālās rūpības pienākumiem nelikumīga satura izplatības ierobežošanā, un lietotāju vārda brīvības un tiesību uz informāciju nodrošināšanu, paredzot iespēju lietotājiem ziņot par nelikumīgu saturu, pienākumu starpniekam skaidrot satura izņemšanas iemeslus, un pienākumu izveidot sūdzību izskatīšanas mehānismu par platformas pieņemtiem lēmumiem par lietotāju satura izņemšanu, kas nebalstītos uz automatizētiem rīkiem.

Latvija **atbalsta** DPA priekšlikuma prasību attiecināšanu arī uz trešo valstu pakalpojumu sniedzējiem, kas ir reģistrēti vai atrodas ārpus Eiropas Savienības, bet piedāvā savus pakalpojumus Eiropas Savienības rezidentiem. Eiropas Savienībā reģistrētiem un trešo valstu starpnieku pakalpojumu sniedzējiem ir jābūt vienlīdzīgām prasībām, lai nodrošinātu līdzvērtīgus konkurences apstākļus. Vienlaikus Latvija **uzskata**, ka regulā ir jāparedz efektīvi un iedarbīgi līdzekļi, lai panāktu, ka trešo valstu starpnieku pakalpojumu sniedzēji ievēro šo regulu.

Latvijai **ir bažas** par regulas projektā iekļauto prasību pienācīgu uzraudzību un īstenošanu, ņemot vērā to, ka DPA priekšlikums nenosaka jaunas pilnvaras vai tiesības iestādēm, nenosaka starpnieku pakalpojumu sniedzēju pienākumu izpildīt iestāžu rīkojumus nelikumīgā satura izņemšanai, kā arī neparedz papildu rīkus vai sadarbības mehānismus pārrobežu pakalpojumu sniegšanas gadījumā, balstot DPA priekšlikuma uzraudzību uz pastāvošo dalībvalstu likumdošanu, ko ir problemātiski piemērot ārpus dalībvalsts jurisdikcijas.

**2. Eiropas Savienības pievienošanās Eiropas Cilvēktiesību konvencijai[[17]](#footnote-17)** (*informācija no Eiropas Komisijas*)

Pēc Eiropas Savienības Tiesas (turpmāk – EST) 2014. gada 18. decembra viedokļa Nr. 2/13, kas izstrādāto Pievienošanās Eiropas Cilvēktiesību konvencijai līguma (turpmāk – Pievienošanās līgums) projektu atzina par neatbilstošu Eiropas Savienības līgumiem, sarunas par Eiropas Savienības pievienošanos Eiropas Cilvēktiesību konvencijai (turpmāk – ECK) faktiski tika apturētas. Sarunas atsākās 2019. gada nogalē pēc tam, kad Pamattiesību, pilsoņu tiesību un personu brīvas pārvietošanās jautājumu (FREMP) darba grupābija panākta konceptuāla vienošanās par grozījumiem Pievienošanās līgumā, kas nepieciešami, lai novērstu EST identificētos trūkumus. Sarunu turpināšanai Strasbūrā tika atjaunota Eiropas Padomes darba grupa "47+1", kura izstrādāja arī iepriekšējo Pievienošanās līguma projektu.

Līdz šim tika diskutēts par jautājumiem, kas saistīti ar savstarpējās uzticēšanās un atzīšanas principiem, kas pastāv Eiropas Savienībā, kā arī par Eiropas Cilvēktiesību tiesas (turpmāk – ECT) un EST jurisdikciju jautājumos, kas skar Eiropas Savienības kopējo ārējo un drošības politiku (turpmāk – KĀDP).

Viens no svarīgākajiem risināmiem jautājumiem ir par to, kā KĀDP jautājumos tiktu sadalīta atbildība starp Eiropas Savienību un dalībvalstīm par iespējamiem cilvēktiesību pārkāpumiem. Dalībvalstu svarīgākais jautājums ir nepieciešamība pēc skaidra mehānisma atbildības noteikšanai, kritērijiem tās noteikšanai, jo īpaši attiecībā uz militārām operācijām, dalībvalstu kompetencēm tajās.

Tāpat jāņem vērā, ka Līgums par Eiropas Savienību neparedz EST jurisdikciju KĀDP jautājumos, kas skar cilvēktiesības, izņemot sankcijas pret indivīdiem un uzņēmumiem. KĀDP izslēgšana no EST jurisdikcijas nozīmē, ka personām nav pieejams mehānisms savu cilvēktiesību aizsardzībai, izņemot, ja tas ir jautājums par līdzekļu iesaldēšanu vai ceļošanas aizliegumu.

**3. Eiropas Savienības Padomes secinājumi par neaizsargātiem pieaugušajiem pārrobežu situācijās** (*apstiprināšana*)

Ņemot vērā 2021. gada 29. janvārī notikušās tieslietu ministru diskusijas par neaizsargātu pieaugušo aizsardzību Eiropas Savienībā, kas nereti saskaras ar grūtībām aizsargāt savas intereses un tiesības, tai skaitā procesuālās tiesības, Portugāles prezidentūra ir izstrādājusi Eiropas Savienības Padomes secinājumu projektu par neaizsargātiem pieaugušajiem pārrobežu situācijās (turpmāk – Padomes secinājumi). Padomes secinājumi izstrādāti ar mērķi uzlabot minētajai sabiedrības grupai aizsardzību Eiropas Savienībā gan civiltiesību, gan krimināltiesību jomā.

Portugāles prezidentūra lūdz Padomes sanāksmi apstiprināt Eiropas Savienības Padomes secinājumus, kurā dalībvalstis un Eiropas Komisija ir aicināti uz vienotu pieeju risināt jautājumus saistībā ar neaizsargātu pieaugušo tiesību ievērošanu un nodrošināšanu.

**Latvija atbalsta** Padomes secinājumu apstiprināšanu.

**4. Pārrobežu piekļuve elektroniskajiem pierādījumiem** (*informācija no Eiropas Komisijas*)

Eiropas Komisija sniegs aktuālo informāciju par pašreizējo situāciju un sarunu stadiju par Eiropas Savienības un Amerikas Savienoto Valstu nolīgumu, kas tiesu iestādēm paredz pārrobežu piekļuvi elektroniskajiem pierādījumiem kriminālprocesa ietvaros[[18]](#footnote-18).

**Latvija pieņem zināšanai** sniegto informāciju.

Tāpat Eiropas Komisija sniegs aktuālo informāciju par pašreizējo situāciju sarunās ar Eiropas Padomi par Budapeštas konvencijas otro papildprotokolu[[19]](#footnote-19).

**Latvija pieņem zināšanai** sniegto informāciju.

**5. Regulas par Eiropas Prokuratūras izveidi īstenošana** (*informācija no Eiropas Komisijas*)

Eiropas Prokuratūra (turpmāk – EPPO)[[20]](#footnote-20) tiek veidota ar mērķi aizsargāt Eiropas Savienības finanšu intereses. EPPO būs galvenā iestāde, kas būs atbildīga par izmeklēšanu, kriminālvajāšanu un apsūdzības uzturēšanu tiesā par tādiem noziedzīgajiem nodarījumiem, kas skar Eiropas Savienības finanšu intereses (piemēram, krāpšana, kas skar Eiropas Savienības fondus).

Iesaistītās dalībvalstis ir veikušas nepieciešamos nacionālo tiesību aktu pielāgošanas soļus, lai no šā gada 1. jūnija darbu varētu uzsākt EPPO un tās Eiropas deleģētie prokurori.

Padomes sanāksmē Eiropas Komisija sniegs aktuālo informāciju saistībā ar EPPO.

**Latvija pieņem zināšanai** sniegto informāciju.

**6. Prokuratūru darbības galvenie elementi** (*viedokļu apmaiņa*)

Dalībvalstu prokuratūrām ir būtiska nozīme tiesiskuma nodrošināšanai Eiropas Savienībā. Prokuratūras savā ikdienas darbā sastopas ar dažādiem izaicinājumiem. Portugāles prezidentūra, ņemot vērā gaidāmo 2021. gada Eiropas Savienības rezultātu apkopojumu tiesiskuma jomā (*2021 EU Justice Scoreboard*) un 2021. gada ziņojumu par tiesiskumu (*2021 Rule of Law Report),* aicinās ministrus izteikt savas pārdomas par izaicinājumiem prokuratūrām, lai nodrošinātu to efektīvu darbību.

**Latvija atbalsta** Portugāles prezidentūras iniciatīvu. Efektīva Eiropas Savienības dalībvalstu prokuratūru darbība, ir būtisks priekšnoteikums tiesiskuma nodrošināšanai Eiropas Savienībā.

**Delegācija**

Delegācijas vadītājs: Jānis Bordāns, Ministru prezidenta biedrs, tieslietu ministrs

Delegācijas dalībnieki: Andris Vītols,Tieslietu ministrijas parlamentārais sekretārs;

Vineta Krutko,tieslietu nozares padomniece;

Anda Smiltēna, tieslietu nozares padomniece.

Ministru prezidenta biedrs,

tieslietu ministrs Jānis Bordāns

Poiša 67036912

Arta.Poisa@tm.gov.lv

Linde 67036914

Ieva.Linde@tm.gov.lv

1. Finanšu ministrijas kompetences jautājums. [↑](#footnote-ref-1)
2. Pieejams: <https://eur-lex.europa.eu/legal-content/LV/TXT/?uri=CELEX:52018PC0096> [↑](#footnote-ref-2)
3. Eiropas Parlaments 2019. gada 13. februārī pirmajā lasījumā pieņēma nostāju par regulas priekšlikumu [↑](#footnote-ref-3)
4. <https://eur-lex.europa.eu/legal-content/LV/TXT/?uri=CELEX:52020PC0712> [↑](#footnote-ref-4)
5. *e-Justice Communication via On-line Data Exchange* [↑](#footnote-ref-5)
6. Eiropas Parlamenta un Padomes 2018. gada 14. novembra Regula (ES) 2018/1726 par Eiropas Savienības Aģentūru lielapjoma IT sistēmu darbības pārvaldībai brīvības, drošības un tiesiskuma telpā (eu-LISA) un ar ko groza Regulu (EK) Nr. 1987/2006 un Padomes Lēmumu 2007/533/TI un atceļ Regulu (ES) Nr. 1077/2011 [↑](#footnote-ref-6)
7. Austrija, Beļģija, Horvātija, Čehija, Igaunija, Somija, Francija, Vācija, Grieķija, Ungārija, Īrija, Itālija, Latvija, Lietuva, Malta, Nīderlande, Polija, Portugāle, Rumānija, Spānija un Apvienotā Karaliste [↑](#footnote-ref-7)
8. Ieceļošanas un izceļošanas sistēmas (**IIS**), Eiropas ceļošanas informācijas un atļauju sistēmas (**ETIAS**) un Eiropas Sodāmības reģistru informācijas sistēmas papildināšanai izveidotas centralizētu sistēmas trešo valstu pilsoņiem (**ECRIS-TCN**) izveidi, kā arī izmaiņas Šengenas informācijas sistēmā (**SIS**) un Vīzu informācijas sistēmā (**VIS**). [↑](#footnote-ref-8)
9. Finanšu ministrijas kompetences jautājums. [↑](#footnote-ref-9)
10. Padomes 2007. gada 15. februāra Regula (EK) Nr. 168/2007, ar ko izveido Eiropas Savienības Pamattiesību aģentūru https://eur-lex.europa.eu/eli/reg/2007/168/oj/?locale=LV [↑](#footnote-ref-10)
11. https://eur-lex.europa.eu/legal-content/LV/ALL/?uri=celex:12007L/TXT [↑](#footnote-ref-11)
12. Regulas 2. pants Aģentūras mērķis ir sniegt palīdzību un speciālas zināšanas pamattiesību jomā attiecīgām Kopienas un dalībvalstu struktūrām, iestādēm, birojiem un aģentūrām, īstenojot Kopienas tiesību aktus, tādējādi sniedzot tām atbalstu pasākumu veikšanā vai darbības virzienu noteikšanā to attiecīgās kompetences jomās, lai pilnībā ievērotu pamattiesības [↑](#footnote-ref-12)
13. Ekonomikas ministrijas, Iekšlietu ministrijas un Tieslietu ministrijas līdzatbildības jautājums. [↑](#footnote-ref-13)
14. <https://eur-lex.europa.eu/legal-content/LV/TXT/?uri=CELEX:52020PC0825> [↑](#footnote-ref-14)
15. Diskusiju dokuments uz informatīvā ziņojuma sagatavošanas brīdi nav pieejams. [↑](#footnote-ref-15)
16. Latvijas nacionālā pozīcija apstiprināta š.g. 26. maijā Saeimas Eiropas lietu komisijas sēdē. [↑](#footnote-ref-16)
17. Ārlietu ministrijas kompetences jautājums [↑](#footnote-ref-17)
18. Padomes lēmumprojekts, ar ko pilnvaro sākt sarunas, lai noslēgtu Eiropas Savienības un Amerikas Savienoto Valstu nolīgumu par pārrobežu piekļuvi elektroniskajiem pierādījumiem tiesu iestāžu sadarbībai krimināllietās [↑](#footnote-ref-18)
19. Padomes lēmumprojekts, ar ko pilnvaro Eiropas Komisiju Eiropas Savienības vārdā piedalīties sarunās par otro papildu protokolu Eiropas Padomes konvencijai par kibernoziegumiem (CETS Nr. 185). [↑](#footnote-ref-19)
20. EPPO izveidē piedalās 22 ES dalībvalstis – Austrija, Beļģija, Bulgārija, Ungārija, Kipra, Čehija, Igaunija, Somija, Francija, Vācija, Grieķija, Itālija, Latvija, Lietuva, Luksemburga, Malta, Nīderlande, Portugāle Rumānija, Slovākija, Slovēnija, Spānija. [↑](#footnote-ref-20)